彭貫

彭貫（），字進唯，號一斋，江西吉安府安福縣人，民籍。明朝政治人物。

 生平 
宣德四年（1429年）己酉科江西鄉試第六名舉人。正统元年（1436年）丙辰科會試第五十二名，廷試二甲第二十名進士。正統二年十月授行在刑部雲南司主事，以尚書金濂舉薦，八年十一月升浙江按察司佥事、专督屯田。十二年丁父憂，服闋，時英宗被俘，因官员多缺，十四年九月以右都御史俞士悦建言，景泰元年（1450年）四月復除浙江佥事，奉詔審錄罪囚，多所平反，为都御史洪英弹劾，浙民诣阙请留，四年十月以疾致仕。天順三年（1459年）以子彭華贵，复受诰命进奉政大夫，修正庶尹。四年卒于京师，年五十三李賢《奉政大夫浙江按察司佥事彭君墓表》：君子坐累既白而卒，于以见天理之有在也！向使未白而卒，君子之心固无愧怍怨尤于其间，而世之为善者怠矣。安福彭君，君子人也。不幸坐累逮至京师，所枉既白，寝疾十日而卒，天理于是乎不泯。君讳贯，字进唯，一斋其别号也。家居智溪，其先出鄱阳曰忠泰，仕宋为吉州判官，因家于安福。曾孙曰廉访使仕益，廉访子曰转运使国祥，转运十世孙曰复安，以同族曰伯枢者无后，以其子同升继之，即君之父也。以君贵赠刑部云南司主事，母郭氏，赠安人。 君自幼秀爽不群，父兄咸异之。稍长笃志进学，遂领乡荐，登正统丙辰进士。明年冬，擢刑部云南司主事。是司狱繁多滞，君莅任，旬日剖决无留难，每于灯下详谳，其室人曰："劳心如是，彼罪人者安知之？"君曰："吾尽吾心耳。"有盗伐山陵树，君验其去陵远，遂薄其罪。有中官获盗送鞫欲掠杀之，君曰："吾岂可杀人以媚人哉？"卒处以常典。有夫妇犯法当俱死，君怜其一子在抱，出其妇。凡断狱平恕多类此，尚书魏源深重之。源去，囚反狱，金濂为尚书，以为典狱者私弊所致，委君整饬，乃得赃状者，奏谪戍边，自是防范始严。岁癸亥，用濂荐升浙江按察司佥事，督理屯田。君见余田多荒，由子粒之输与正同，乃奏请递减余丁民人之输，田遂不荒。孔氏在衢者家庙如阙里，元赐田以供祭，国初由伪姓罪累，田尽入官。君奏请复给。嘉湖水灾，朝廷遣官覆实。君遍履视之，计亏常赋数十万。君曰："为民获罪尚何恤邪？"独具实以闻，遂免征。寻丁外艰，服除复任。景泰庚午，受敕命推恩及亲。时处州盗起，御史李俊督兵挫其势。有嫉之者反诬奏之事下，守臣都御史轩輗以君公直，檄往廉之，卒释其诬，复属理军政。凡诡籍妄附者，悉正之洎诏恤刑，复委君案阅可矜疑者，皆得不死。所至兴学校，正风俗，除奸弊，民皆悦服。按察使陈璇礼君独异，由是同官多忌之，或谮于都御史洪英，乃求君与璇之瑕，考奏左迁。君不与辩，力以疾辞还家。浙人数百上疏乞留不获，璇既得辩，英坐是被劾而去。 君居家怡然自得，时徜徉山水间，世事一不挂口。天顺己卯，用子华贵复受诰命进奉政大夫，修正庶尹，及卒于京师。凡卿大夫士莫不悼惜，咸往哭吊。君平居孝友，事父母、处昆季，咸得其欢。天资刚明而器度高迈，临事立决，确然当理，是非成败，常预料之，后皆不爽，尤善别人物高下。暇则书史不释手，为文以辞达为主，从学者甚众，卒年五十有三，天顺庚辰十二月十一日也。 配伍氏，有淑德，累封宜人。子男四人，长曰禔，克家不仕。次彦充，礼部仪制司主事。次华，翰林院编修，俱以进士发身。次礼，邑庠生。女二，长适刘某，次适刘某，俱名族也。禔与华扶柩将归葬于故里，乃以君从子学士时之状，乞予为表，刻石墓上。予不获辞，乃述其概而系之以辞，且以为世之力善者劝。辞曰：安城之彭，世远而芳。簮俎相继，后先争光。有卓嗣人，明时奋翮。伟绩贤劳，世岂多得。乐天知命，曾不尤人。横逆之至，我心无嗔。数之乘除，乃丰厥后。益振家声，自天之佑。眷此善行，匪溢其词。刻诸坚石，终古不移。。

 家族 
曾祖彭性成。祖父彭伯枢。父彭同升。母郭氏。嚴侍下。

子男四人，长子彭禔，克家不仕。次子彭彦充，礼部仪制司主事。次彭华，翰林院编修，俱以进士发身。次彭礼，邑庠生。

參考文獻

Category:彭姓
Category:安福人
Category:明朝刑部主事
Category:明朝浙江按察司佥事
Category:宣德四年己酉科江西鄉試舉人